**MAGYAR DIÁKSPORT NAPJA 2020**

A 2020/2021. tanév rendjéről szóló, a napokban megjelent EMMI rendeletben immár hivatalosan is témanapként jelenik meg a Magyar Diáksport Napja.

A Magyar Diáksport Szövetség (MDSZ) még 2018-ban kötött együttműködési megállapodást az Oktatási Hivatallal (OH) annak érdekében, hogy az EFOP-3.2.15-VEKOP-17 azonosító számú kiemelt projekt keretében az egészségtudatos gondolkodás és iskolai mozgástevékenységek témanap tartalmi fejlesztésében kölcsönösen közreműködjenek.

Mint köztudott, az Országgyűlés 2017-ben (a Magyar Sport Napja, a Magyar Parasport Napja és a Magyar Siketsport Napja mellett) nyilvánította 30/2017. (XII. 13.) OGY határozatával minden év szeptemberének utolsó péntekét a Magyar Diáksport Napjává.

Már az Országgyűlés néhány évvel ezelőtti döntését is az alapozta meg, hogy a 2006-ban az MDSZ által elindított diáksportnap az elmúlt években európai kezdeményezéssé vált, és ma már több mint 40 európai országban szervezik meg szeptember végén a magyar jó gyakorlatból kinőtt Európai Diáksport Napját (European School Sport Day®, ESSD), mely évről-évre a testmozgással és az egészségtudatos életvezetéssel összefüggő fókusztémákat dolgoz fel.

Ehhez képest a tanév rendjéről szóló rendeletben való hivatalos megjelenés és elismerés azt jelenti, hogy az intézményeknek az **eddigi önkéntes részvétel mellett most már kifejezetten lehetőségük lesz arra is, hogy a témahetekhez hasonlóan az iskolák a munkatervében meghatározott módon részt vegyenek a témanaphoz kapcsolódó programokon, továbbá a tantervben előírt, az adott témával összefüggő tanítási órákat, valamint egyéb foglalkozásokat a témanap keretében szervezzék meg.**

Az MDSZ bízik abban, hogy ez az eredmény és siker megalapozza azt, hogy a hagyományos munkarendben elinduló, és remélhetőleg így is folytatódó 2020/2021. tanévben a [www.essd.eu/hu](http://www.essd.eu/hu) oldalon rögzített iskolai regisztrációk és beküldött beszámolók csúcsot döntenek, és a tavalyi 1300 iskolánál immár jóval több intézmény csatlakozik majd a diáksport mozgalomhoz.

Az idén 2020. szeptember 25-re eső Magyar Diáksport Napján megvalósuló ESSD fókusztémája (ahogy minden csatlakozó országban) a gyermekek, tanulók egészséges önképe és mentális egészséges lesz, melyhez elkészült a [magyar nyelvű útmutató](https://www.mdsz.hu/wp-content/uploads/2020/09/Mental%20health-Handbook%202020_HU_SUPERFINAL.pdf) is. Az MDSZ a közeljövőben bemutatja a járványügyi készültség időszakában irányadó ajánlásait, iránymutatásait is, mely többek közt az iskolai sportesemények biztonságos megszervezését is lehetővé teszik.